Bekendstelling: Lexus V6 is 'n simfonie - Maroela Media
Die opgeknapte Lexus RC 350 F Sport. Foto: Verskaf
Een van die dinge wat vir my deesdae vreesaanjaend is, is die feit dat bitter min vervaardigers nog atmosferiese enjins ontwikkel. Baie van hulle gebruik al kleiner en kleiner viersilinder-turbopetrolenjins in hul voertuie. Darem het Lexus nog hul eie idees van wat belangrik is, en ek stem met hulle saam.
Welkom aan die opgeknapte Lexus RC 350 F Sport. Dit is 'n agterwielaangdrewe, tweedeur sporttoermotor. 'n Romerige 3.5 V6 voor, 'n lieflike 8-spoed outomatiese ratkas in die middel en dryfas agter. Dié V6 bied 'n behoorlike 232 kW teen 'n orkestrale 6 600 r/min en 380 Nm teen 4 800 r/min. 0 – 100 km/h neem 6,3 sekondes en hy sal aanhou draf tot 'n indrukwekkende 230 km/h. Daar is vinniger vuurvreters daar buite – maar min is so lekker om te ry soos die Lexus. Die kombinasie van die vier bonokaste, 24 kleppe, direkte brandstofinspuiting en veranderlike kleptydsberekening bied blitsige reaksies op die versneller – nes dit hoort.
Die opknapping aan die ontwerp is regtig mooi. Die nuwe ligte en sierrooster rond die pakket mooi af. Die nuwe sierwiele pas perfek by die ontwerp, en uit meeste hoeke is die proporsies perfek. Die binneruim is waar die RC F Sport vir my nóg sing. Dit voorste sitplekke is uiters gemaklik en hou 'n mens lekker styf vas, sonder om jou dood te druk. Die sitplek kan lekker laag stel en die stuurkolom kan vir reik en kantel gestel word. Die kajuit is lekker ergonomies uitgelê en van uiterse gehalte.
Die kersie op die koek is die F Sport se ritgehalte. Talle motors is deesdae kliphard geveer. Nie die RC nie. Die vering is lieflik soepel, sonder enige bakrol. Die stuur is direk en vinnig en die RC gaan presies waar jy hom stuur. Die toetsroete was in en om die Magaliesberge, en die RC het hom puik gedra. Nóg 'n troefkaart in die RC se mou is die feit dat ek op die toetsroete 'n indrukwekkende 9,4 ℓ/100 km behaal het, puik vir 'n V6.
Ons sal weer tyd met dié juweel deurbring en sien hoe hy hom daagliks gedra, in die verkeer en so meer. Ons sal die RC dán teen sy mededingers vergelyk. Dit is 'n lieflike ryding en ek kan nie wag nie.
Daar is nou slegs een model in die reeks:
Lexus RC 350 F Sport 232 kW/ 380 Nm 9,4 ℓ/100 km 6,3 sek 230 km/h R939 100
Die RC word gedek deur 'n 7 jaar/ 105 000 km omvattende instandhoudingsplan en waarborg.
Kom teen 'n kwaai prys! Ek wonder ook oor die binneruim se kwaliteit afwerking! Die Australiese motormedia kla heelwat daaroor!
Brendon · 9 maande gelede
Dagsê Johann cb
Baie dankie vir jou kommentaar. Ek kan jou beslis gerus stel. Die kwaliteit aan die binneruim is regtig goed. Die vakmanskap uit die boonste rakke.
Zack · 9 maande gelede
Ek stem saam daar is baie beter kopies teen 'n R1m. Ek ander feit is dat die Lexus nie waarde hou nie. 'n Plus punt is sy "Looks"
Zack die waarheid is dat geen voertuig in hierdie prysklas waarde hou nie. Toets maar die mark. Lexus prys is n alles insluitende prys en nie soos die Duiters waar elke ekstra , ekstra by die prys kom. Ek het self 3 Lexus'e gehad sedert 2007 en was meer as tevrede met inruil pryse .